Steeds min te kies tussen Carltonbeker spanne | Rekord East
Steeds min te kies tussen Carltonbeker spanne
Drie spannende kragmetings en kwaliteit klubrugby was die kenmerke van die afgelope naweek se Carltonbeker aksie.
Die Bloubul-senter, Marquit September, wat deesdae klubrugby vir Naka Bulle speel, in aksie teen die Dragons op Loftus Versfeld se B-veld. Foto: GB Jordaan
Die Carltonbeker toernooi is amper by die halfpadmerk en steeds is daar geen duidelike gunstelinge wat ver bo die res uitstaan nie.
In die afgelope naweek se drie wedstryde kon nie een van die wenspanne 'n groter punteverskil as vyf punte kry nie, wat beteken dat al drie die kragmetings tot in die laaste sekondes in die weegskaal was.
Slegs vyf punte skei die eerste vyf spanne op die puntelys, terwyl die Dragons ten spyte van hul agterstand nog lank nie uit die wedloop is nie.
* Die stryd tussen Naka Bulle en die Dragons, wat met 25-24 deur eersgenoemde gewen is, sou aanvanklik op Loftus Versfeld se A-veld as voorwedstryd vir die Bulls se SupeRugby kragmeting teen die Highlanders afgehandel word. Die skielike reënweer wat Pretoria egter oor die naweek beleef het, het veroorsaak dat die wedstryd na die B-veld verskuif is.
Soos Rekord vroeër reeds genoem het, het die Dragons vanjaar weer 'n baie goeie span en kan hulle ná vier nederlae steeds nie afgeskryf word as moontlike halfeindstryd kandidate nie. Dit het hulle Saterdag teen Naka Bulle bewys in 'n spannende stryd wat uiteindelik enige kant toe kon swaai.
Teen rustyd was die twee spanne nog gelykop met 10 punte elk.
Na rustyd het die gure weer vererger toe dit weer begin reën het. Die rugby was egter steeds kookwater en die spanne het albei aanvallend gespeel.
Aanvanklik wou dit lyk of die manne uit die Moot besig was om beheer van die wedstryd oor te neem, nadat 'n drie en 'n strafdoel aan hulle 'n voorsprong van agt punte gegee het.
Die Dragons het egter gewys dat hulle besig is om in te haal by die res wat wedstrydfiksheid betref en hulle het verwoed begin aanval. 'n Drie deur heelagter Brandon Venter het die wedstryd weer in die weegskaal geplaas.
Uiteindelik het dié wedstryd baie opwindend geëindig. Met enkele minute se speeltyd oor het Naka Bulle se reserwe voorryman, Lawrence Cleminson, 'n dryfbeweging afgerond. Heelagter Gaybrin Smith het geslaag met 'n redelike moeilike doelskop, wat uiteindelik bepalend sou wees ten opsigte van die uitslag.
Die Dragons het daarna weer met mening ingeklim en toe Naka Bulle se Bloubul-senter, Marquit September, 'n oordeelsfout maak met 'n grondskoppie in sy eie gebied, is dit deur Edwin Olivier opgepik. Hy het in die hoek gaan druk en Brendon Venter het met die doelskop geslaag, waarna die eindfluitjie geblaas het.
* In Groenkloof het Centurion weer op die wenpad gekom toe hulle die tuisspan, Quins-Bobbies, in nog 'n spannende stryd met 32-27 geklop het.
Nico Luus en gert Muller se manne was teen rustyd nog die voorlopers (20-17), maar Centurion het weer gewys dat hul teenstanders vir 80 minute moet fokus of die prys daarvoor betaal.
Dit was veral die titaniese stryd tussen die twee stewige pakke voorspelers wat weer die kwaliteit van die rugby wat vanjaar in hierdie liga opgedis word, onderstreep het. Die manne het mekaar voorlangs opgedreun, terwyl nie een van die twee agterlyne skaam was om die bal lug te gee nie. Albei spanne het ook bonuspunte behaal deur elk vier keer te gaan druk.
Centurion se vaart agterlangs het hulle in staat gestel om meer suksesvol met die agterlyn aan te val en drie van hul drieë is deur buite-agterspelers gedruk. Daarenteen is drie van Quins-Bobbies se drieë deur voorspelers gedruk, wat die gevaar van hul goed-gedrilde agtal onderstreep.
* Die stryd tussen die 2017 Varsitybeker kampioen (Tuks) en die 2016 Gouebeker kampioen (Impala) is danksy vyf punte deur die skopskoen van losskakel Marais Schmidt met 20-15 deur Tuks gewen.
Albei spanne het twee keer agter die doellyn gaan kuier en slegs Schmidt se skopskoen het uiteindelik die verskil gemaak.
Tuks het sterker as die manne van Rustenburg geëindig, nadat hulle teen rustyd nog met 6-8 agter was. Op daardie stadium het Impala reeds hul eerste drie gedruk, terwyl Tuks albei hul drieë in die tweede helfte gedruk het.
Een van Tuks se min spelers wat uit die Varsitybeker toernooi oor is in hul Carltonbeker veldtog, die vlugvoetige vleuel, Dewald Naudé, was vir albei sy span se drieë verantwoordelik.
Vir Impala het die hardwerkende slot, Isak Deetlefs, en die binnesenter, McDonald Duma, die doellyn oorgesteek.